
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	12 mai 2009

	Nr.
	27/456 


R A P O R T

asupra proiectului de Lege pentru completarea alin.(2) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 692 din 4 noiembrie 2008, cu dezbaterea pe fond, în procedură obişnuită, a proiectului de Lege pentru completarea alin.(2) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.400/07.04.2008)

· avizul favorabil al Comisiei pentru buget, finanţe şi bănci (nr.22/521/05.03.2009)

· avizul negativ al Comisiei juridice, de disciplină şi imunităţi (nr.31/1072/27.01.2009)

· avizul negativ al Comisiei pentru sănătate şi familie (nr.28/17/05.02.2009)

· avizul negativ al Comisiei pentru egalitatea de şanse pentru femei şi bărbaţi (nr.37/29/02.02.2009)

· punctele de vedere negative ale Guvernului (nr.1193/22.05.2008 şi 91/552/DRP din 10.02.2009)
· punctul de vedere negativ al Ministerului Finanţelor Publice (nr.51412/24.04.2009)
Proiectul de lege are ca obiect de reglementare completarea alin.(2) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, aprobată cu modificări şi completări prin Legea nr. 7/2007, în sensul extinderii acordării indemnizaţiei pentru creşterea copilului şi persoanelor care urmează cursurile de zi ale învăţământului universitar organizat potrivit legii, frecventate fără întrerupere, fiind exceptate de la această obligaţie persoanele care au întrerupt cursurile din motive medicale.
Comisia propune Plenului Camerei Deputaţilor aprobarea proiectului de lege pentru a asigura protecţia socială şi ajutorarea persoanelor aflate în această situaţie, în vederea prevenirii abandonului de copii, precum şi al abandonului şcolar.
Proiectul de lege face parte din categoria legilor organice, conform prevederilor art.73 alin.(3)  din Constituţia României, republicată.

La dezbaterile care au avut loc în şedinţa comisiei din 6 mai 2009 a participat, în conformitate cu prevederile art.55 din Regulamentul Camerei Deputaţilor, doamna Mariana Nedelcu, Secretar de Stat în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 6 octombrie 2008.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma dezbaterilor, Comisia propune admiterea cu modificări a proiectului de lege, după cum urmează: 

Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text Senat
	Text propus de Comisie

(autorul amendamentului)
	Motivarea

amendamentelor propuse

	1
	Titlul legii

Lege pentru completarea alin.(2) al art.1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului


	Nemodificat
	

	2
	Articol unic. – La articolul 1 din Ordonanţa de urgenţă a Guvernului nr. 148/2005 privind susţinerea familiei în vederea creşterii copilului, publicată în Monitorul Oficial al României, Partea I, nr. 1008 din 14 noiembrie 2005, cu modificările ulterioare, aprobată cu modificări şi completări prin Legea nr.7/2007, după litera l) a alineatului (2) se introduce o literă nouă, lit. m), cu următorul cuprins:

„m) urmează cursurile de zi ale învăţământului universitar, organizat potrivit legii, frecventate fără întrerupere. Sunt exceptate de la această obligaţie persoanele care au întrerupt cursurile din motive medicale.”


	Articol unic. – Alineatul (2) al articolului 1 din Ordonanţa de urgenţă a Guvernului nr.148/2005 privind susţinerea familiei în vederea creşterii copilului, publicată în Monitorul Oficial al României, Partea I, nr.1008 din 14 noiembrie 2005, aprobată cu modificări şi completări prin Legea nr.7/2007, cu modificările ulterioare, se completează după cum urmează:

- După litera l) se introduce o nouă literă, litera m), cu următorul cuprins:
„m) urmează cursurile de zi ale învăţământului preuniversitar şi universitar, organizat potrivit legii, frecventate fără întrerupere. Sunt exceptate de la această obligaţie persoanele care au întrerupt cursurile din motive medicale.”

Autori: d-nele deputat Maria Barna, Claudia Boghicevici, Cristina Pocora şi d-l deputat Kerekes Karoly


	Pentru respectarea normelor de tehnică legislativă.
Pentru a acorda protecţie şi sprijin mamelor minore în vederea prevenirii abandonului de copii precum şi al abandonului şcolar.






PREŞEDINTE,







SECRETAR,




Victor Paul Dobre






Kerekes Karoly

Şef serviciu, 

Consilier parlamentar Elena MESAROŞ









Întocmit,

Expert parlamentar Sorina Steliana SZABO

